L-ewwel parti ta' din il-poeżija tirrakkonta storja dwar siġra li tikber għax sabet "art tajba u fertili" u kapaċi tirreżisti, għax soda, il-qerq li bħal "gelgul niżel / u lilha jrid ixejjen." Permezz ta' personifikazzjoni, iz-zokk bil-friegħi kollha mdawra miegħu jitqabbel ma' missier b'uliedu madwaru." Fl-aħħar ta' din l-ewwel parti, Marks jitkellem dwar kif is-siġra tant tikber u "tarmi l-fjuri" li "ġġib taħt delliha / kemm fqar u kemm sinjuri." Il-poeżija jew aħjar taqbila tintemm bi strofa ta' tifħir lil Vincenzu (Ċensu) Bugeja, figura ikonika fil-Partit tal-Ħaddiema ta' dak iż-żmien li minkejja li kien l-editur ta' gazzetta Amerikana f'Pariġi, kien attiv ferm fil-politika Maltija u kien president onorarju tal-Partit tal-Ħaddiema. jiena nilmaħ b'għajnejh fissi lejja jaħseb f'Artu bla qatt ma jitlajja il-qalbieni Vinċenzu Bugeja. Marks jerġa' jinqeda bix-xbieha ewlenija li bena fuqha t-taqbila kollha, dik tas-siġra, għax filwaqt li turi kif il-Partit tal-Ħaddiema għandu z-zokk li miegħu huma mqabbdin għadd kbir ta' friegħi, is-siġra ssaħħar u tqanqal ammirazzjoni u rispett.